กรณีศึกษา THE CHOCOLATE FACTORY..  จากนักเรียนบัญชี สู่เจ้าของร้านช็อกโกแลตร้อยล้าน
หากเรามีโอกาสไปเที่ยวเขาใหญ่ หัวหิน หรือ พัทยา เราอาจคุ้นๆ กับร้านที่ชื่อว่า The Chocolate Factory  รู้ไหมว่า.. ร้านแห่งนี้มีเจ้าของเป็นคนไทย ชื่อว่าคุณน้ำหนึ่ง เอี่ยมเจริญยิ่ง  ที่เริ่มต้นเธอเรียนจบบัญชี แต่เธอชอบขนม
5 ม.ค. 2563

กรณีศึกษา THE CHOCOLATE FACTORY.. 
จากนักเรียนบัญชี สู่เจ้าของร้านช็อกโกแลตร้อยล้าน / โดย ลงทุนแมน
หากเรามีโอกาสไปเที่ยวเขาใหญ่ หัวหิน หรือ พัทยา
เราอาจคุ้นๆ กับร้านที่ชื่อว่า The Chocolate Factory
รู้ไหมว่า.. ร้านแห่งนี้มีเจ้าของเป็นคนไทย ชื่อว่าคุณน้ำหนึ่ง เอี่ยมเจริญยิ่ง 
ที่เริ่มต้นเธอเรียนจบบัญชี แต่เธอชอบขนม
แล้วคุณน้ำหนึ่งสร้างร้านแห่งนี้ขึ้นมาอย่างไร?
ลงทุนแมนจะเล่าให้ฟัง
┏━━━━━━━━━━━━┓
Blockdit โซเชียลมีเดีย รูปแบบใหม่
┗━━━━━━━━━━━━┛
เส้นทางก่อนจะกลายมาเป็นร้าน The Chocolate Factory ก็คือ คุณน้ำหนึ่งไม่ได้ตั้งใจจะเปิดร้าน แค่อยากเริ่มทำขนม
คุณน้ำหนึ่งแค่ชอบความท้าทาย อยากลองทำ.. และชอบกินเค้กเป็นทุนเดิมโดยเฉพาะเค้กสไตล์ญี่ปุ่น
ที่อยากทำก็เพราะว่า 
เธอจะได้ทำกินเอง ไม่ต้องออกไปซื้อ
เพราะว่าเค้กสไตล์ญี่ปุ่นที่ชอบ หาซื้อได้ยาก
พอเรื่องเป็นแบบนี้ 
ระหว่างที่เธอเรียนอยู่ที่มหาวิทยาลัยวอร์ริก ประเทศอังกฤษ 
คณะการบัญชีและการเงิน เธอจึงได้เรียนการทำขนมกับเชฟชาวต่างชาติหลายคน
ภายหลังจบการศึกษา กลับมาสมัครงานที่ประเทศไทย 
คุณน้ำหนึ่งก็มีโอกาสได้เรียนทำขนมเพิ่มเติม
กับเชฟชาวญี่ปุ่น ตามมาด้วยเชฟชาวฝรั่งเศส
ทั้งหมดนี้จึงทำให้ความตั้งใจในวันแรกเปลี่ยนไป
กลายมาเป็นความต้องการจะมีร้านขนมเป็นของตัวเอง
คุณน้ำหนึ่งได้เปิดร้านขนมชื่อว่า Piece of Cake ที่ครัวเขาใหญ่ จังหวัดนครราชสีมา
ซึ่งในช่วงนั้น คุณน้ำหนึ่งทำงานประจำอยู่ที่ซิตี้แบงก์
จนในที่สุด หลังจากทำงานได้ 2 ปี 
คุณน้ำหนึ่งจึงตัดสินใจลาออก และเข้ามาบริหารร้านขนมเต็มตัว
จนสามารถขยายสาขาออกไปตามห้างสรรพสินค้าได้มากถึง 8 แห่ง
ระหว่างนั้น คุณน้ำหนึ่งเดินทางไปท่องเที่ยวที่ออสเตรเลียกับครอบครัวและพบเจอร้านขนมแห่งหนึ่งและเกิดความสนใจ เพราะคิดว่าที่เมืองไทยไม่ค่อยมีให้เห็น
จากสิ่งที่ไปพบแล้วคิดว่าเมืองไทยไม่ค่อยมีให้เห็น
จึงถูกนำมาประยุกต์กลายมาเป็น “เดอะ ช็อกโกแลต แฟคทอรี่” 
สาขาแรก เมื่อ 6 ปีที่แล้ว..
ซึ่งก็ไม่น่าเชื่อว่าประสบการณ์จากการเดินทาง จะกลายมาเป็น
ร้านช็อกโกแลตตามแหล่งท่องเที่ยวในประเทศไทยที่กำลังโตระเบิด
เรามาดูการเติบโตของ The Chocolate Factory
ปี 2558 รายได้ 42 ล้านบาท กำไร 0.8 ล้านบาท
ปี 2559 รายได้ 116 ล้านบาท กำไร 5 ล้านบาท
ปี 2560 รายได้ 213 ล้านบาท กำไร 20 ล้านบาท
ปี 2561 รายได้ 269 ล้านบาท กำไร 29 ล้านบาท
รายได้และกำไรเติบโตเฉลี่ย 86% และ 231% ต่อปี
ซึ่งปัจจุบันร้าน The Chocolate Factory มีสาขากระจายตามแหล่งท่องเที่ยงสำคัญในประเทศไทย นั่นก็คือ เขาใหญ่ หัวหิน และพัทยา 2 แห่ง รวมทั้งหมดมี 4 สาขา
 
แล้วทำไม The Chocolate Factory ถึงขายดี?
เรื่องแรกอาจเป็นเพราะ The Chocolate Factory ไม่ได้นำเสนอแค่อาหารสไตล์ยุโรปและขนม
แต่ยังนำเสนอประสบการณ์ที่ไม่เหมือนใคร ที่คุณน้ำหนึ่งไปค้นพบ
การจัดแสดงทำช็อกโกแลตที่นักท่องเที่ยวสามารถเห็นขั้นตอนตั้งแต่การเริ่มผลิต จนถึง ช็อกโกแลตใส่กล่องที่นำมาวางขาย รวมถึงการจัดกิจกรรมเวิร์กช็อปให้คนที่สนใจทำขนม
รายละเอียดเล็กน้อยเหล่านี้ สามารถสร้างความแตกต่างมหาศาล 
ซึ่งสะท้อนออกมาเป็นผลประกอบการของร้าน The Chocolate Factory
ที่กำลังโตระเบิดสวนทางกับร้านอาหารหลายร้านตามสถานที่ท่องเที่ยวที่อาจซบเซาลง
เรื่องนี้ทำให้เราเห็นว่า
การเริ่มทำธุรกิจที่เริ่มต้นจากความชื่นชอบ มักจะเป็นการเริ่มที่ทำให้เรามีแรงทำให้ได้ไกลกว่าคนอื่น
บวกกับประสบการณ์และการสังเกตจากการเดินทาง จะทำให้เราช่วยเพิ่มรายละเอียดได้มากขึ้นเข้าไปในธุรกิจ
ใครจะไปคิดว่าประเทศไทยจะมีร้านช็อกโกแลตที่เป็นสถานที่ท่องเที่ยวได้
ทั้งๆ ที่ ช็อกโกแลตไม่ได้เป็นขนมที่มีต้นกำเนิดจากประเทศไทย แต่ The Chocolate Factory ก็นำเสนอเรื่องราวของช็อกโกแลตให้กับคนไทย ได้อย่างน่าสนใจ..
----------------------
Blockdit โซเชียลมีเดีย รูปแบบใหม่
----------------------
References
-
-
-